Angrepet var ledet av Pro Bowl quarterback Carson Wentz. I sin andre sesong hadde han en passer rating på 101,9, kastet for 3 296 yards og 33 touchdowns med kun syv interceptions. Hans ledende receiver var Pro Bowl tight end Zach Ertz, som tok imot 74 pasninger for 824 yards og åtte touchdowns. Andre viktige mål for Wentz inkluderte to mottakere som Eagles plukket opp i free agency i offseason: Alshon Jeffery tok imot 57 pasninger for 789 yards og ni scoringer og Torrey Smith tok imot 36 pasninger for 430 yards. Nelson Agholor hadde sin karrieres beste sesong med 62 mottakelser for 768 yards og åtte touchdown, en høyere total i hver kategori enn i hans to forrige sesonger kombinert. På bakken tjente Eagles godt på to spillere som også nylig var lagt til spillerstallen i LeGarrette Blount og Jay Ajayi. Blount, som ble signert i offseason og hadde vunnet et Super Bowl med Patriots, hadde 776 yards på løp og to touchdowns, mens Ajayi, som ble plukket opp midt i sesongen gjennom en byttehandel med Miami Dolphins, hadde 873 yards på løp og tok også imot 24 pasninger for 154 yards kombinert med de to lagene. Philadelphia hadde en solid angrepsrekke, ledet av to Pro Bowlere: Tackle Lane Johnson og guard Brandon Brooks.